KOMISIJOS REGLAMENTAS (EB) Nr. 1498/2004
2004 m. rugpjūčio 24 d.
iš dalies keičiantis Reglamentą (EB) Nr. 633/2004, nustatantį išsamias eksporto licencijų sistemos įgyvendinimo paukštienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo (1), ypač į jo 3 straipsnio 2 dalį ir 8 straipsnio 12 dalį,
kadangi:
(1)
Paukštienos eksporto rinkose egzistuoja labai skirtingos ir greitai kintančios ekonominės sąlygos. Dėl to reikia patikslinti eksporto grąžinamųjų išmokų šio sektoriaus produktams suteikimo sąlygas.
(2)
Kad būtų lengviau pasiekti tikslus, numatytus Reglamento (EEB) Nr. 2777/75 8 straipsnio 2 dalyje, susijusius su kiekių, kurie gali būti eksportuojami gaunant grąžinamąją išmoką, paskirstymo būdo pritaikymu ir veiksmingiausiu turimų lėšų panaudojimu, reikėtų padidinti Komisijos reglamento (EB) Nr. 633/2004 (2) 3 straipsnio 4 dalyje minimų aplinkybių skaičių, kurioms esant Komisija gali imtis eksporto licencijų išdavimą arba paraiškų joms gauti padavimą per svarstymo laikotarpį, nustatomą po paraiškų padavimo, ribojančių priemonių.
(3)
Taip pat reikia numatyti aplinkybes, kuriomis šių priemonių galima imtis atsižvelgiant į paskirties vietą.
(4)
Todėl Reglamentą (EB) Nr. 633/2004 reikia atitinkamai iš dalies pakeisti.
(5)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 633/2004 3 straipsnis iš dalies keičiamas taip:
1)
4 dalis pakeičiama taip:
„4. Jeigu, išdavus eksporto licencijas, būtų viršyta arba galėtų būti viršyta biudžete numatyta suma arba jeigu būtų išnaudotas per atitinkamą laikotarpį maksimalus eksportui su grąžinamosiomis išmokomis nustatytas kiekis, atsižvelgiant į Reglamento (EEB) Nr. 2777/75 8 straipsnio 11 dalyje nurodytas ribas, arba jeigu jų išdavimas neužtikrintų eksporto tęstinumo per likusį minėtą laikotarpį, Komisija gali:
a)
nustatyti bendrą procentinį dydį, kuriuo remiantis bus priimami prašomi kiekiai;
b)
atmesti paraiškas, kurioms dar nėra išduotos eksporto licencijos;
c)
ne ilgiau nei penkioms darbo dienoms sustabdyti eksporto licencijų paraiškų padavimą. Pagal Reglamento (EEB) Nr. 2777/75 17 straipsnyje numatytą tvarką gali būti nuspręsta dėl ilgesnio sustabdymo laikotarpio.
Sustabdymo laikotarpiu paduotos eksporto licencijos paraiškos nepriimamos.
Pirmoje pastraipoje numatytos priemonės gali būti taikomos arba koreguojamos pagal produkto kategoriją ir paskirties vietą.“;
2)
įterpiama tokia 4a dalis:
„4a. 4 dalyje numatytos priemonės taip pat gali būti taikomos, jeigu eksporto licencijų paraiškose nurodomi kiekiai viršija arba gali viršyti normalius vienai paskirties vietai skirtus kiekius ir jeigu išdavus prašomas licencijas galėtų būti spekuliuojama, iškraipoma konkurencija tarp ūkio subjektų ar sutrikdomi atitinkami prekybos ryšiai arba Bendrijos rinka.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 24 d.